《偶成》
宋代·于石

长剑不入英雄手，劲气摩空拂牛斗。
埋光铲采今几年，匣中忽作蛟龙吼。
古琴不入时人耳，断弦挂壁尘埃久。
桐尾半作爨下焦，高山流水今安有。
自笑长不满七尺，役役徒为牛马走。
学剑学琴两无用，肯以穷困移所守。
孔颜非厄，盗跖非寿。西子非妍，无盐非丑。
一时荣辱闲过眼，千古是非空挂口。
何如长歌归去来，万事无心一杯酒。

作者简介：元间婺州兰溪人，字介翁，号紫岩，更号两溪。貌古气刚，喜诙谐，自负甚高。宋亡，隐居不出，一意于诗。豪宕激发，气骨苍劲，望而知其为山林旷士。有《紫岩集》。